Kuffa, Štefan, poslanec NR SR (2013-02-07):
Ďakujem za slovo. Vážený pán predseda, vážený pán minister, vážený pán podpredseda vlády, vážený pán spravodajca, milé kolegyne, kolegovia, dovoľte mi niekoľko slov k tejto kauze, hoci som pôvodne si myslel, že nevystúpim, ale keď tu toľko invektív padlo rôznych a vzájomne sa takto osočujeme, tradične už pravica si akosi vystačuje sama. Ja už tých niekoľko takých reakcií som tuná mal. Mnohé sa mi nepáčia. To, čo som mal možnosť si tuná vypočuť, napr. kolegu Pala Frešu, ktorý tuná ako spomínal aj predchádzajúcu premiérku Ivetu Radičovú, ktorá označila celú túto kauzu za, teda viac ako polovicu, za beletriu. Ja som to nejak ten spis neštudoval, nepripadá mi ani tá kompetencia, že by som sa nejak tak hlbšie touto kauzou zaoberal. Ja to nazývam tak, prepáčte za výraz, ale je to kauza Opica, lebo tá Opica sa nám vyškiera a už dosť dlho ako tuná. Čo mne skôr v tej predloženej informácii o trestnom konaní, pán minister, to len toľko na vás, že bolo vypočutých 30 osôb. Mne sa to, keď je to taká veľká kauza, pán minister, mne sa to zdá byť dosť málo ako osôb vypočutých. (Hlas predkladateľa.) Aha, od septembra, hej? No a pätnásť žiadostí o súčinnosť v trestnom konaní. No ale, keď je to taká megakauza, za ktorú ju považujeme tuná na Slovensku, tak aspoň 300 osôb malo byť vypočutých. Lebo tuná človek, keď tak počúva, a to všetko, ja teraz naozaj neviem, že čo je pravda, a to je také to sieťovanie, a ten na toho, a ten na toho, ten hovorí o tom, no tak už naozaj potom, keď taký obyčajný človek má nejaké stanovisko zaujať ako voči tomu, no tak ja sa tiež za takého považujem, a potom sa pýtam, že kde je tá pravda. Ono, pán minister, len pravda bez spravodlivosti, ona neexistuje, spravodlivosť musí tuná byť. A to je také zadosťučinenie aj tej pravdy. Teda ak je ktosi na vine, treba ho potrestať. Kolega Frešo to aj pekne rozdelil, že to má politický rozmer a má to trestnoprávny rozmer, a on sa tomu nebránil. Aj za pravicu, tuná takto povedal, že jednoducho ten trestnoprávny problém treba vyriešiť, a keď ho vyriešime, tak dáme bodku aj za tým politickým rozmerom. Dovoľujem si to povedať, že by to bolo tak. Potom sa mi, dovolím si tuná kolegyňu Luciu Nicholsonovú, žiaľ, tuná nie je, odišla, ale spomeniem to. Nezvyknem ja hovoriť o kolegoch alebo kolegyniach, ktorí tuná nie sú, ale som si poznamenal jednu vetu. Ja ju tak trošku budem parafrázovať, aby to malo v tom mojom kontexte: „Toto hnusné Slovensko musel zachrániť občan z Kanady.“ Chcem teda povedať, že ja nie som občanom „hnusného Slovenska“. Pre mňa toto hnusné Slovensko nie je. Aj keď veľakrát nezovšeobecňujme veci! Lebo ani tuná kolegov vás všetkých, ktorí tuná nie ste pre mňa hnusní. A rovnako ani občania tejto republiky nie sú pre mňa hnusní. A toto „hnusné Slovensko“ je to krajina, ktorú milujem. A keď sú tuná takíto, ktorí zneužívajú tuná, ja už neviem, či už zákony alebo svoje právomoci, pán minister, treba ich potrestať. Treba ich potrestať, treba ich potrestať, treba vyšetriť a naozaj ich potrestať, ale aby sme ako takto hovorili, že toto je ako „hnusná krajina“ alebo „hnusné Slovensko“ a nejaký občan z Kanady ho zachránil alebo spasil, tak teda sa mi to veľmi nepáči. V závere chcem len spomenúť takú vec, ktorú kolega Dodo Hlina tuná spomenul, dotkol sa tuná 68. roku. Za dvadsaťdva rokov, pán minister, my sme sa nevysporiadali stále s našou minulosťou. A to je tak aj na ministerstvo spravodlivosti. Mám na mysli naozaj minulosť komunizmu štyridsiatich rokov. A ako kolega Hlina to tu spomínal, naozaj treba sa vysporiadať s mnohými vecami, aj s našou minulosťou. A to nie je len kauza Gorila. Kauza Gorila tak, čo som tuná počúval, tak zatiaľ, vďakabohu, nepadli žiadne mŕtvoly, žiadne. Boli rozkradnuté milióny podľa tuná určitých mojich kolegov, ktorí to tuná uvádzali. Ale ani jeden mŕtvy nebol. Ale obdobie totality, tuná naozaj padli, padali hlavy. Tuná sa rozkradol majetok. Ukradli komunisti, ukradli majetok ľuďom. Komu sa čo stalo v tejto krajine?! Kto sa takouto, to je megakauza, kto sa touto kauzou za dvadsaťdva rokov zaoberal? Päťdesiate roky, aké tu boli tvrdé! Nevinne väznení ľudia boli vo väzniciach. Kto sa týmito kauzami zaoberá? Pán predseda, vidíte, ono je to tak, že tie kauzy sú tu aj väčšie na tom Slovensku a nikto sa nimi nezaoberá, hej. Teda tá kauza Opica pre mňa nie je takou super megalomanskou nejakou kauzou, ale vysporiadať sa s obdobím minulosti. Aj šesťdesiaty ôsmy rok, tak jak to bolo, jedni podpísali raz tak, druhí tak, potom obdobie normalizácie, potláčané ľudské práva. Osemdesiaty deviaty rok, tešili sme sa na to, že naozaj sa budeme mať lepšie. Prečo sa nemáme lepšie? – ja si kladiem tú otázku. Ako je toto možné? Preto, kolegovia, lebo sme sa s tou nedávno, nie tak dávnou minulosťou doposiaľ nevysporiadali. Takýchto káuz tuná si dovolím povedať, ja ich nepoznám, ale myslím si a oprávnene si môžem si to myslieť a môžem sa domnievať, bolo tuná veľmi veľa aj za tých dvadsaťdva rokov. Prečo? Lebo aj tá minulosť, ktorá tuná bola, ani s tou sme sa nevysporiadali. V tejto krajine je to hádam tak príznačné, že tuná môžete robiť, čo chcete, aj ako chcete, nikomu sa nikdy nič nestane. Ty musíš niesť zodpovednosť, ak si urobil čosi zlé. A to je to výchovné. Musí nasledovať ten trest. Ak sa nikomu nikdy nič nestane, no tak každý si myslí, že v tejto krajine si každý svojvoľne môže porušovať už zákon alebo aj Ústavu Slovenskej republiky. Dokonca máme tu aj takých expertov, ktorí nerešpektujú ani Ústavu Slovenskej republiky. Ale my od občanov chceme, aby dodržiavali zákony a všetko. Perzekvujeme ich: ukradne jablko, zavrieme ho do basy na tri roky. Ale milióny že sa rozkrádajú!? A tuná aj v priamom prenose, keď to tuná bolo, však aj ten prípad, kolega Lipšic to tu spomínal, to PPC, veď to je drzosť na entú. V priamom prenose predkladať tuná nejaký zákon, a to, ak je toto pravda, že čo je, tak to je úplne strašné. A tým sa treba zaoberať. Minister vnútra je tu na to, aby tieto veci vyšetril. Minister spravodlivosti, máme tuná súdy, nech sa páči, treba to vyriešiť. Ale nielen tieto súčasné kauzy. Alebo predovšetkým treba sa vysporiadať s minulosťou akoukoľvek. A to nie je len kauza Gorila. Ďakujem pekne za slovo.